दीपिका-आलिया, विराट-विकी सबके कपड़े फैशन लवर्स की पसंद, ऑनलाइन और बाजारों में मिलती सेकेंड हैंड चीजें
India's Top Second-hand Markets Where You Can Find Items From Deepika Padukone's Closet.  एक्ट्रेस दीपिका पादुकोण अक्सर अपनी कपड़ों की अलमारी से आउटफ़िट्स और एक्सेसरीज निकालकर अपने फैंस को खुशी-खुशी भेजती हैं। उनकी वेबसाइट पर #TheDeeepikaPadukoneCloset नाम से एक सेक्शन है
एक्ट्रेस दीपिका पादुकोण अक्सर अपनी कपड़ों की अलमारी से आउटफ़िट्स और एक्सेसरीज निकालकर अपने फैंस को खुशी-खुशी भेजती हैं। उनकी वेबसाइट पर #TheDeeepikaPadukoneCloset नाम से एक सेक्शन है, जहां उनकी पहनी ड्रेसेज, जिम वेयर, फॉर्मल वेयर, बेल्ट, फुटवेयर और हैंडबैग्स से लेकर सबकुछ मौजूद रहता है। दीपिका इन ‘प्रीलव्ड आइटम्स’ यानी अपनी पसंद की चीजों को अपने फैंस के पास भेजते समय अक्सर इंस्टाग्राम पर इनकी कहानी भी बताती हैं। फैंस से मिलने वाले पैसे से वो ‘द लिव लव एंड लॉफ फाउंडेशन’ को सपोर्ट करती हैं। दीपिका की यह संस्था मेंटल हेल्थ के लिए 8 साल से काम कर रही है।
अपने फैशन सेंस के लिए मशहूर सोनम कपूर ने हाल ही में एक वीडियो में बताया कि उनकी बहन रिया कपूर और वो मिलकर फिल्म ‘आइशा’ के समय से ही ‘विंटेज और प्रीलव्ड शॉपिग’ करती आई हैं। सोनम का मानना है कि ये प्रीलव्ड फैशन काफी स्टाइलिश होता है। वहीं, गौरी खान, कटरीना कैफ, अनुष्का शर्मा, आलिया भट्ट, विराट कोहली, विक्की कौशल जैसे कई सेलिब्रेटी अपनी इस्तेमाल की हुई चीजों को चैरिटी के लिए रीसेल करते हैं।
हाल ही में किंग चार्ल्स की पुरानी SUV करीब 12 लाख रुपए में नीलाम हुई। किंग चार्ल्स को यह प्री-लव्ड कार जनवरी 2007 में मिली थी।
सेकेंड हैंड सामान की दुनिया को समझने से पहले इस पोल के जरिए आप अपना नजरिया बताते चलें...
पुराने जमाने में ही नहीं आज भी कई पेरेंट्स नवजात बच्चों को नया कपड़ा पहनाना नहीं चाहते। घर में आने वाले नन्हे मेहमान के लिए भाई-बहन या रिश्तेदार के बच्चे के कपड़े संजोकर रखे जाते हैं। इस रिवाज के पीछे बड़ी वजह यह है कि बच्चे की स्किन सेंसेटिव होती है और पुराना कपड़ा नर्म होता है, जो बच्चे की त्वचा को नुकसान नहीं पहुंचाता। इसके अलावा किसी बुजुर्ग के पुराने कपड़े से छोटे बच्चे का ‘झगोला या झबला’ बनाया जाता है। माना जाता था कि इससे बच्चे में बुजुर्ग की समझदारी और खूबियां आएंगी। एक तरह से देखा जाए तो हमारे यहां का यह रिवाज बच्चे के जन्म से जैसे ही जुड़ता है, आज के सेकेंड हैंड कपड़े के कॉन्सेप्ट में बदल जाता है, जो दुआ से शुरू होकर किफायती लाइफस्टाइल का उदाहरण कहा जा सकता है।
अमेरिका में कपड़ा सबसे पॉपुलर सेकेंड हैंड आइटम 
अमेरिका में 2021 में ऑनलाइन सेकेंड हैंड ड्रेसेज की बिक्री ने बाजी मारी। वहां लोगों ने ऑनलाइन सबसे ज्यादा कपड़े खरीदे और बेचे। स्टैटिस्टा डॉट कॉम के मुताबिक, उस साल अप्रैल में हुए एक सर्वे में नॉर्थ अमेरिका के 41 फीसदी यूजर्स ने कहा कि उन्होंने पुराने कपड़े खरीदे हैं, जबकि 33 प्रतिशत का कहना था कि उन्होंने पुरानी किताबें खरीदीं। 30% ने इलेक्ट्रॉनिक्स, 24% ने फर्नीचर और 23% ने सेकेंड हैंड ज्वेलरी ली थी। इसके अलावा खेल का सामान, घड़ी, होम केयर प्रोडक्ट्स, बाइक और एक्सरसाइज इक्विपमेंट भी सेकेंड हैंड मार्केट में खरीदे-बेचे गए। स्टडी में यह बात सामने आई कि इस तरह की खऱीद-फरोख्त के लिए अमेरिका में अमेजन पसंदीदा प्लेटफॉर्म रहा।
फास्ट फैशन ने लोगों को ‘थ्रिफ्ट स्टोर’ की तरफ मोड़ा 
साल 2010 में फैशन ट्रेंड तेजी से बदले। इस दौरान हर महीने फैशन अपनी शक्ल बदल लेता। ‘फास्ट फैशन’ का कॉन्सेप्ट या टर्म इन्हीं दिनों की देन है। हर महीने बदलते फैशन को फॉलो करना और अपने कलेक्शन को अप-टू-डेट रखना आम आदमी की जेब पर बोझ डालता है। इसी वजह से सेकेंड हैंड फैशन पॉपुलर हुआ है। लोगों ने ‘थ्रिफ्ट स्टोर’ का रूख किया। इससे कम खर्च करके फैशनेबल दिखना आसान हो गया।
वेस्ट का पुराना कॉन्सेप्ट पर इंडिया के लिए भी नया नहीं
दुनिया भर में कपड़े, किताबों, फर्नीचर से लेकर हाउसहोल्ड और इलेक्ट्रिक गैजेट जैसी चीजों का सेकेंड हैंड मार्केट मौजूद है। इसे ‘फ्ली (Flea) मार्केट’ भी कहा जाता है।
पश्चिमी देशों में ऐसे मार्केट को ‘सेकेंड हैंड स्टोर’ या ‘थ्रिफ्ट स्टोर’ भी कहते हैं तो भारत में यही मार्केट कहीं ‘कबाड़ी बाजार’ या कहीं ‘चोर बाजार’ कहलाता है।
लंदन में घर-घर जाकर कपड़े बटोरते थे प्राइवेट डीलर
1800 के दशक की शुरुआत में यूज किए गए कपड़ों का बिज़नेस एक प्रमुख उद्योग बना। इंडस्ट्रियल रिवोल्यूशन के कारण कई देशों की आबादी इतनी तेजी से बढ़ी कि उनका डोमेस्टिक मैन्युफैक्चरिंग के साथ तालमेल नहीं बैठा। उस समय ब्रिटेन और फ़्रांस इस्तेमाल किए गए कपड़ों के बड़े एक्सपोर्टर थे। ख़ासकर नॉर्थ अमेरिका और रूस के लिए। उस दौरान, लंदन के हाउंडडिच में ‘ओल्ड क्लॉथ एक्सचेंज’ सिर्फ पुराने कपड़े खरीदने-बेचने का खास बाजार था। उस वक़्त लंदन में प्राइवेट डीलर घर-घर जाकर पुराने कपड़ों की गुहार करते थे, इस मार्केट में थोक के भाव बेचते। १८३३ में विदेशों में इन कपड़ों की मांग इतनी ज्यादा थी कि एक एक्सपोर्टर हर हफ्ते 5 हजार सूट की डिमांड रखता।
पश्चिमी देशों से सेकेंड हैंड कपड़े अफ्रीकी देशों में बेचे जाने लगे 
सेकेंड वर्ल्ड वॉर के दौरान यूरोप में कई सेकेंड हैंड मार्केट खड़े हुए। इनमें इटली के एर्कालानो का फेमस ‘रेजिन मार्केट’ भी शामिल है। उस समय इस बाजार में अमेरिकी सैनिकों से चुराए गए या उनके छोड़े कपड़े बिकते। धीरे-धीरे यह बाजार फेमस विंटेज मार्केट बन गया। लड़ाइयों के कारण लोग कपड़ों पर कम खर्च करते। ऐसे में कपड़ों का सेकेंड हैंड मार्केट नॉर्थ अमेरिका में नया बिजनेस बन गया।
रेडीमेड कपड़ों ने सेकेंड हैंड कपड़ों की कीमत गिराई लेकिन फिर चला इनका फैशन
19वीं सदी के आखिर और 20वीं की शुरुआत में जब ‘रेडी टू वियर’ कपड़ों की बाढ़ आई तो पश्चिमी देशों में सेकेंड हैंड कपड़ों की वैल्यू कम होने लगी। इसके बाद उन्हें अफ्रीकी देशों के बाजार में बेचा जाने लगा। लेकिन 20वीं सदी में जब ‘विंटेज ट्रेंड’ फेमस हुआ, उस समय फिर से सेकेंड हैंड कपड़े चलन में आ गए और उन दुकानों को ‘विटेंज शॉप’ कहा गया। 21वीं सदी आते-आते सेकेंड हैंड कपड़ों की शॉपिंग में तेजी आई। अब दुनिया भर में जरूरत की हर चीज सेकेंड हैंड मिलती है। भारत में भी पिछले 3-4 सालों में ऑनलाइन ‘थ्रिफ्ट स्टोर’ की भरमार हो गई है और ऐसे स्टोर का प्रचार इंस्टाग्राम पर ज्यादा देखने को मिलता है। वहां सेकेंड हैंड कपड़े, ज्वेलरी से लेकर फुटवेयर तक बिक रहे हैं।
भारत में खानदानी गिफ्ट सेकेंड हैंड का ही अलग रूप
हमारे घरों में दूसरों की पहनी हुई चीज लेना अच्छा नहीं माना जाता लेकिन दादी-नानी, मां-सास के गहने और साड़ियों के साथ ऐसा नहीं होता। देखा जाए तो एक पीढ़ी से दूसरी पीढ़ी तक चलने वाली पुरानी साड़ियां या खानदानी ज्वेलरी सेकेंड हैंड आइटम्स का ही खूबसूरत उदाहरण हैं। परंपरा, रिवाज के नाम पर दिए जाने वाले गिफ्ट्स इस्तेमाल होने के बाद भी लोगों को अपनेपन का अहसास कराते हैं, जो एक पीढ़ी अगली पीढ़ी को देती है। बुजुर्ग इसे परंपरा और प्यार को बनाए रखने का नाम देते हैं। महिलाएं पारिवारिक उत्सवों में इन चीजों को पहनकर गर्व महसूस करती हैं। पहले इस्तेमाल की हुई चीज को लेकर भारतीयों का नजरिया जो भी रहा हो लेकिन अब इसमें बदलाव आ रहा है।
करोड़ों का हुआ भारत में सेकेंड हैंड आइटम्स का बाजार
सरोजिनी नगर, पालिका बाजार, जनपथ, चांदनी चौक और कोलाबा जैसे मार्केट तो कई दशक से लोगों को सस्ते दाम पर सामान मुहैया करा रहे हैं। लेकिन पिछले कुछ सालों में OLX, Quicker, फेसबुक मार्केट, ईबे इंडिया जैसे ऑनलाइन प्लेटफॉर्म्स ने भी लोगों के बीच अपनी जगह बना ली है। इन सबके के अलावा कुछ प्लेटफॉर्म ऐसे भी हैं जो सिर्फ खास किस्म के सामान की खरीद-फरोख्त करते हैं। जैेसे- इलेक्ट्रॉनिक्स के लिए थिंक डिजिट, फर्नीचर के लिए अर्बन लैडर, ऑटोमोबाइल के लिए Infibeam, TeamBHP, कार देखो, बुक्स के लिए पुस्तककोश और बुकचोर, फोटोग्राफी के लिए जेजे मेहता, एंटिक, विंटेज, आर्ट से जुड़ी चीज, डॉल और ज्वेलरी के लिए रूबी लेन मौजूद है। रिसर्च फर्म IMARC की रिपोर्ट के मुताबिक़, 2022 में भारतीय सेकेंड हैंड लग्जरी गुड्स मार्केट का कारोबार साढ़े चार हजार करोड़ तक पहुंच चुका है। उम्मीद है कि साल 2023-2028 के दौरान इसमें 12% की तेजी आएगी। इस वजह से 2028 तक बाजार साढ़े आठ हजार करोड़ रुपए से ऊपर पहुंच जाएगा।
जुड़वां बच्चों से मुझे प्रीलव्ड बेबी प्रोडक्टस का आया आइडिया
AsTheyGrowIndia नाम से बच्चों के लिए ऑनलइन ‘थ्रिफ्ट स्टोर’ चलाने वाली अंकिता इनानी कहती हैं- हमारे देश में प्रीलव्ड कॉसेप्ट नया है। हां, लेकिन परिवार के अंदर ही सामान एक-दूसरे से शेयर करने का कॉन्सेप्ट पुराना है। जॉइंट फैमिली में ये खूब होता है। मेरे जुड़वा बच्चे हैं। मुझे बच्चों के लिए हर चीज दो के सेट में लेनी पड़ती है। ऐसे में कोविड के दौरान मुझे आइडिया आया कि मैं प्री-लव्ड बेबी प्रॉडक्ट्स का स्टोर खोलूं। मैंने और मेरी बहन ने मिलकर AsTheyGrowIndia नाम से अपना बिजनेस शुरू किया। शुरू में थोड़ी दिक्कत हुई लेकिन दो साल में ही हमारा बिजनेस पैन इंडिया बन चुका है। अगर कोई कस्टमर बेबी प्रोडक्ट बेचना चाहता है तो वो हमसे इंस्टाग्राम पेज पर कॉन्टेक्ट करता है। फिर हमारी टीम उनसे प्रोडक्ट की पूरी जानकारी लेती है। जैसे कब खऱीदा, कितना यूज हुआ है, कोई दाग या डैमेज तो नहीं। सबकुछ चेक होने के बाद हम उस प्रोडक्ट को अपने पेज पर लाते हैं और फिर जिन पेरेंट्स को वो प्रोडक्ट पसंद आते हैं, उन्हें ये बेचे जाते हैं। प्रीलव्ड प्रोडक्ट में रिटर्न, रिफंड या एक्सचेंज पॉलिसी नहीं होती है। यह सिर्फ तभी संभव होता है जब वादे के अनुसार भेजा गया प्रॉडक्ट कस्टमर को सही कंडीशन में न मिले, तभी रिटर्न या रिफंड की बात आती है।
बॉलीवुड गाने में फ्ली मार्केट सरोजिनी का जलवा
दिल्ली के सरोजिनी मार्केट को किसी भी पहचान की जरूरत नहीं। सब जानते हैं कि यहां लड़कियों को स्टाइलिश कपड़े सस्ते मिलते हैं। बड़े-बड़े इंस्टाग्राम इन्फ्लुएंसर्स भी इस मार्केट के फैन हैं। इस मार्केट का इतना क्रेज है कि 2014 में आई आलिया भट्ट और वरुण धवन की फिल्म ‘हम्प्टी शर्मा की दु्ल्हनिया’ में ‘सैटरडे-सैटरडे’ डांस नंबर में फ्ली मार्केट सरोजिनी नगर की मार्केट का जिक्र आता है। इन्फलुएंसर कोमल पांडेय अक्सर सरोजिनी नगर मार्केट को यह कहकर क्रेडिट देती हैं कि शुरूआती दिनों में वो कम पैसों में इसी मार्केट की वजह से स्टाइलिश दिखती थीं। आज भी उन्हें मौका मिले तो वो इस मार्केट का चक्कर लगाना पसंद करती हैं।
जेब और पर्यावरण दोनों के लिए फायेदमंद ऐसे बाजार
बचत के कारण अब लोगों के बीच सेकेंड हैंड चीजें पॉपुलर होने लगी हैं। आज सब लग्जरी ब्रांड के जूते, कपड़े या बैग्स लेना चाहते हैं। ऐसे में सेकेंड हैंड मार्केट से लोग आधे दाम या उससे भी कम कीमत चुकाकर अपनी ख्वाहिशें पूरी कर सकते हैं। कम कीमत में बड़ा ब्रैंड इस्तेमाल करने का मजा आज की यंग जनरेशन को पसंद भी आता है।
इस मार्केट की पॉजिटिव बात है कि ये पर्यावरण को भी सुरक्षित रखने में मदद करता है। किसी भी नए सामान को बनाने में सिर्फ़ लेबर और मैटेरियल ही नहीं लगते बल्कि एनर्जी और नेचुरल रिसोर्सेज़ की भी खपत होती है। जैसे कि एक जोड़ी जींस बनाने में औसतन करीब 7 हजार लीटर पानी खप जाता है। हर नया सामान हमारे नेचुरल रिसोर्स को कम करता है। ऐसे में सेकेंड हैंड प्रोडक्ट्स को खरीदना उन प्राकृतिक संसाधनों को बचाना है, जिनका इस्तेमाल पहले ही इस सामान को बनाने में किया जा चुका हो
कपड़ों की दुनिया धरती के लिए साबित हो रही खतरनाक
फास्ट फैशन की वजह से फैशन इंडस्ट्री में पॉलिएस्टर (प्लास्टिक) फैब्रिक का बोलबाला है। दुनिया में 80% कपड़े पॉलिएस्टर से बन रहे हैं। मज़बूत फ़ैब्रिक होने के साथ ही यह नेचुरल फ़ैब्रिक से ज़्यादा टिकाऊ होता है। साथ ही न इसमें बहुत ज़्यादा पानी लगता है और न ही इसे उगाने का झंझट। इस वजह से यह फैशन इंडस्ट्री का पसंदीदा बन रहा। हर बड़ा ब्रांड अपने कपड़ों के लिए इसका खूब इस्तेमाल कर रहा है। इससे पॉलिएस्टर से बने धागों के कारोबार में उछाल आया है। हर साल पॉलिएस्टर धागे 9.2 करोड़ टन बनते हैं। अगले 10 साल में इसमें 47% का इजाफा होगा। इससे कपड़े बनाने पर 28,200 करोड़ टन कार्बन डाइऑक्साइड निकलती है जो कॉटन से कपड़े बनाने के मुकाबले तिगुनी है। जहां कॉटन नष्ट होने में मात्र 5 महीने का वक्त लेता है। वहीं, पॉलिएस्टर को नष्ट होने में 200 साल से ज्यादा का समय लग जाता है। ब्रिटिश यूनिवर्सिटी, यूनाइटेड स्टेट्स एनवायरमेंटल प्रोटेक्शन एजेंसी की ईपीए रिपोर्ट और द अमेरिकन केमिकल सोसायटी के मुताबिक पॉलिएस्टर से बन रहे कपड़े धरती के लिए खतरा बनते जा रहे हैं। यह पॉल्यूशन के साथ ग्लोबल वॉर्मिंग को भी बढ़ावा दे रहे हैं।
एक जमाने में किसी के पहने हुए कपड़ों को पहनना बुरा माना जाता था। उनके लिए ‘उतरन’ शब्द था। फैशन और सेलिब्रिटीज ने मिलकर ‘उतरन’ शब्द को बेमानी कर दिया है। आज पुराना कपड़ा खरीदकर पहनना धरती को बचाने से जुड़ी सोच और समझदारी भरा कदम माना जाता है। जो किसी के लिए कमाई तो किसी के लिए चैरिटी का जरिया और किसी को कम खर्च में मूड बूस्ट करने के साथ-साथ फैशनपरस्त दिखने का मौका दे जाता है।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सिलेक्ट करें।